Ir-Regolament tal-Kummissjoni (KE) Nru 2224/2002
tat-13 ta’ Diċembru 2002
li jidderoga mir-Regolament (KE) Nru 1623/2000 li jistabblixxi regoli dettaljati għall-implimentazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq fl-inbid fejn jidħlu l-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq fl-inbid [1], kif l-aħħar emendat mir-Regolament (KE) Nru 2585/2001 [2], u b’mod partikolari l-Artikolu 33 tiegħu,
Billi:
(1) Ir-Regolament tal-Kummissjoni (KE) Nru 1623/2000 [3], kif l-aħħar emendat bir-Regolament tal-Kummissjoni (KE) Nru 1795/2002 [4], u b’mod partikolari l-Artikolu 93(6) għalhekk jordna li l-alkoħol kollu mibjugħ għall-użu bħala bioethanol fis-settur tal-fuel għandu jinġabar mill-ħażna mhux aktar tard minn sitt xhur wara d-data tan-notifika tad-deċiżjoni tal-Kummissjoni li tawtorizza l-bejgħ.
(2) Ir-Regolament tal-Kummissjoni (KE) Nru 774/2002 tat-8 ta’ Mejju 2002 li fetaħ għal bejgħ pubbliku l-alkoħol mill-inbid għall-użu bħala bioethanol fil-Komunità Ewropea [5] fetaħ bejgħ pubbliku ta’ 300000 ettolitri ta’ alkoħol ta’ l-inbid għall-użu bħala bioethanol fil-Komunità Ewropea lid-ditta approvata Ecocarburantes Españoles SA. Fit-18 ta’ Ġunju 2002, il-Kummissjoni għarrfet lill-awtortitajiet kompetenti fi Spanja u lil Ecocarburantes Españoles SA dwar id-deċiżjoni li tassenja l-lott Nru 12/2002 lid-ditta.
(3) B’ittra li ġġib id-data tal-21 ta’ Ottubru 2002, il-Ministeru Spanjol ta’ l-Agrikultura, Sajd u Ikel informa lill-Kummissjoni li, minħabba diffikultajiet tekniċi u d-daqs tal-lot Nru 12/2002, il-perijodu taż-żmien stabbilit għat-tneħħija ta’ l-alkoħol ma kienx biżżejjed.
(4) Sabiex iħallu lid-ditta konċernata tlesti l-operazzjoni, il-perijodu li fih seta’ jinġarr l-alkoħol kellu jiżdied b’xahrejn.
(5) Il-miżuri maħsuba f’dan ir-Regolament huma skond l-opinjoni tal-Kumitat ta’ Ġestjoni dwar l-inbid,
ADOTTAT DAN IR-REGOLAMENT:
L-Artikolu 1
Minkejja l-Artikolu 93(6) tar-Regolament (KE) Nru 1623/2000, it-tneħħija mill-ħażna tal-lott Nru 12/2002 imsemmi fir-Regolament (KE) Nru 774/2002 u assenjat fit-18 ta’ Ġunju 2002 għandu jkun ikkompletat qabel it-18 ta’ Frar 2003.
L-Artikolu 2
Dan ir-Regolament ghandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Diċembru 2002.